title: Sklep Sveta 2008/839/PNZ z dne 24. oktobra 2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II)

text:
               8.11.2008

               SL

               Uradni list Evropske unije

               L 299/43

      SKLEP SVETA 2008/839/PNZ
   z dne 24. oktobra 2008
   o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 30(1)(a) in (b), člena 31(1)(a) in (b) ter člena 34(2)(c) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               Schengenski informacijski sistem (SIS), vzpostavljen v skladu z določbami naslova IV Konvencije z dne 19. junija 1990 o izvajanju schengenskega sporazuma z dne 14. junija 1985 med vladami držav Gospodarske unije Beneluks, Zvezne republike Nemčije in Francoske republike o postopni odpravi kontrol na skupnih mejah (2) (Schengenska konvencija), in njegov nadaljnji razvoj SIS 1+ sta bistveno orodje za uporabo določb schengenskega pravnega reda, kakor je vključen v okvir Evropske unije.

               (2)

               Razvoj druge generacije Schengenskega informacijskega sistema (SIS II) je bil zaupan Komisiji v skladu z Uredbo Sveta (ES) št. 2424/2001 (3) in Sklepom Sveta 2001/886/PNZ (4). Veljavnost obeh pravnih instrumentov se izteče 31. decembra 2008. Ta sklep bi moral zato dopolnjevati navedena instrumenta do dneva, ki ga določi Svet v skladu s Sklepom Sveta 2007/533/PNZ z dne 12. junija 2007 o vzpostavitvi, delovanju in uporabi druge generacije schengenskega informacijskega sistema (SIS II) (5).

               (3)

               SIS II je bil vzpostavljen z Uredbo (ES) št. 1987/2006 Evropskega parlamenta in Sveta z dne 20. decembra 2006 o vzpostavitvi, delovanju in uporabi druge generacije schengenskega informacijskega sistema (SIS II) (6) in Sklepom Sveta 2007/533/PNZ. Ta sklep ne bi smel posegati v določbe navedenih aktov.

               (4)

               Nekateri preskusi SIS II so predvideni v Uredbi Sveta (ES) št. 189/2008 (7) in Sklepu Sveta 2008/173/ES (8).

               (5)

               Razvoj SIS II bi bilo treba nadaljevati in dokončati v okviru splošnega časovnega načrta za SIS II, ki ga je Svet potrdil 6. junija 2008.

               (6)

               Celoviti preskus SIS II bi bilo treba opraviti s popolnim sodelovanjem med državami članicami in Komisijo v skladu z določbami tega sklepa. Takoj ko je to mogoče po njegovi izvedbi, bi se preskus moral potrditi, kakor to ureja Uredba (ES) št. 1987/2006 in Sklep 2007/533/PNZ.

               (7)

               Države članice bi morale opraviti preskus izmenjave dopolnilnih podatkov.

               (8)

               Za SIS 1+ predvideva Schengenske konvencije tehnični podporni del (C.SIS). Za SIS II predvidevata Uredba (ES) št. 1987/2006 in Sklep 2007/533/PNZ centralni SIS II sestavljen iz tehničnega podpornega dela in enotnega nacionalnega vmesnika (NI-SIS). Tehnični podporni del centralnega SIS II bi se moral nahajati v Strasbourgu (Francija), pomožna centralna enota v kraju Sankt Johann im Pongau (Avstrija).

               (9)

               Za lažje reševanje težav, ki bi se lahko pojavile pri prehodu s SIS 1+ na SIS II, bi bilo treba vzpostaviti in preizkusiti začasno strukturo za migracijo za schengenski informacijski sistem. Začasna arhitektura za migracijo ne bi smela vplivati na operativno razpoložljivost SIS 1+. Komisija bi morala zagotoviti pretvornik.

               (10)

               Država članica, ki izda razpis ukrepa, bi morala biti odgovorna za točnost in ažurnost podatkov ter zakonitost vnašanja podatkov v schengenski informacijski sistem.

               (11)

               Komisija bi morala biti še naprej odgovorna za centralni SIS II ter njegovo komunikacijsko infrastrukturo. Ta odgovornost vključuje vzdrževanje ter nadaljnji razvoj SIS II in njegove komunikacijske infrastrukture, vključno s stalnim odpravljanjem napak. Komisija bi morala zagotavljati usklajevanje in podporo pri skupnih dejavnostih. Državam članicam bi morala zagotavljati zlasti potrebno tehnično in operativno podporo na ravni centralnega SIS II ter službo za pomoč uporabnikom.

               (12)

               Države članice so in bi morale biti še naprej odgovorne za razvoj in vzdrževanje svojih nacionalnih sistemov (N.SIS II).

               (13)

               Francija bi morala biti še naprej odgovorna za delovanje tehničnega podpornega dela SIS 1+, kot je izrecno predvideno v Schengenski konvenciji.

               (14)

               Predstavniki držav članic, ki sodelujejo v SIS 1+, bi morali svoje dejavnosti usklajevati v okviru Sveta. Za te organizacijske dejavnosti je treba vzpostaviti ustrezen okvir.

               (15)

               Komisija bi morala imeti pooblastila, da na tretje strani, vključno z nacionalnimi javnimi organi, pogodbeno prenese naloge, ki so ji zaupane s tem sklepom, in naloge v zvezi z izvrševanjem proračuna v skladu z Uredbo Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (9).
               Vsaka tovrstna pogodba bi morala spoštovati pravila o varstvu in varnosti podatkov ter upoštevati vlogo ustreznih organov za varstvo podatkov, ki veljajo za SIS, zlasti določbe Schengenske konvencije in tega sklepa.

               (16)

               Komisija pri obdelavi osebnih podatkov uporablja Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (10).

               (17)

               Evropski nadzornik za varstvo podatkov, imenovan v skladu s Sklepom 2004/55/ES Evropskega parlamenta in Sveta z dne 22. decembra 2003 o imenovanju neodvisnega nadzornega organa, kakor je določeno v členu 286 Pogodbe ES (11), je pristojen za spremljanje dejavnosti institucij in organov Skupnosti v zvezi z obdelavo osebnih podatkov. Schengenska konvencija vsebuje posebne določbe o varstvu in varnosti osebnih podatkov.

               (18)

               Ker ciljev vzpostavitve začasne strukture za migracijo ter migracija podatkov iz SIS 1+ v SIS II, države članice ne morejo zadovoljivo doseči in ker se ta cilj zaradi obsega in učinkov ukrepa lažje doseže na ravni Unije, je sprejetje tega ukrepa skladno z načelom subsidiarnosti, kakor je določeno v členu 5 Pogodbe o ustanovitvi Evropske skupnosti in navedeno v členu 2 Pogodbe o Evropski uniji. Skladno z načelom sorazmernosti ta sklep ne presega okvirov, ki so potrebni za doseganje navedenih ciljev.

               (19)

               Ta sklep spoštuje temeljne pravice in upošteva načela, priznana zlasti v Listini Evropske unije o temeljnih pravicah.

               (20)

               Schengensko konvencijo bi bilo treba spremeniti, da bi se omogočila vključitev SIS 1+ v začasno strukturo za migracijo.

               (21)

               Združeno kraljestvo sodeluje pri tem sklepu v skladu s členom 5 Protokola o vključitvi schengenskega pravnega reda v okvir Evropske unije, ki je priložen Pogodbi o Evropski uniji in Pogodbi o ustanovitvi Evropske skupnosti, ter v skladu s členom 8(2) Sklepa Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (12).

               (22)

               Irska sodeluje pri tem sklepu v skladu s členom 5 Protokola o vključitvi schengenskega pravnega reda v okvir Evropske unije, ki je priložen Pogodbi o Evropski uniji in Pogodbi o ustanovitvi Evropske skupnosti, ter v skladu s členom 6(2) Sklepa Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (13).

               (23)

               Ta sklep ne posega v dogovora o delnem sodelovanju Združenega kraljestva in Irske pri izvajanju schengenskega pravnega reda, kakor sta določena v sklepih Sveta 2000/365/ES oziroma 2002/192/ES.

               (24)

               Kar zadeva Islandijo in Norveško, ta sklep pomeni razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda (14), ki sodijo v področje iz točke G člena 1 Sklepa Sveta 1999/437/ES (15) o nekaterih izvedbenih predpisih za uporabo navedenega sporazuma.

               (25)

               Ta sklep predstavlja za Švico nadaljnji razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (16) ki sodijo na področje iz točke G člena 1 Sklepa 1999/437/ES v povezavi s členom 3 Sklepa Sveta 2008/149/PNZ (17) o sklenitvi navedenega sporazuma v imenu Evropske unije.

               (26)

               Ta sklep predstavlja za Lihtenštajn nadaljnji razvoj določb schengenskega pravnega reda v smislu Protokola, podpisanega med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, ki sodijo v področje iz točke G člena 1 Sklepa 1999/437/ES v povezavi s členom 3 Sklepa Sveta 2008/262/ES z dne 28. februarja 2008 o podpisu v imenu Evropske unije ter o začasni uporabi nekaterih določb navedenega protokola (18) –

         SKLENIL:
   Člen 1
   Splošni cilj
   1.   Schengenski informacijski sistem (SIS 1+), vzpostavljen v skladu z določbami naslova IV Schengenske konvencije, se nadomesti z novim sistemom, schengenskim informacijskim sistemom II (SIS II), katerega vzpostavitev, delovanje in uporabo ureja Sklep 2007/533/PNZ.
   2.   V skladu s postopki in določbami o razdelitvi nalog, določenimi v tem sklepu, Komisija in države članice razvijajo SIS II kot enotni integrirani sistem, ki se pripravi za delovanje.
   Člen 2
   Opredelitev pojmov
   V tem sklepu se uporabljajo naslednje opredelitve:

               (a)

               „centralni SIS II“ pomeni tehnični podporni del SIS II, ki vsebuje podatkovno zbirko (podatkovna zbirka SIS II) in enoten nacionalni vmesnik (NI-SIS);

               (b)

               „C.SIS“ pomeni tehnični podporni del SIS 1+, ki vsebuje referenčno podatkovno zbirko za SIS 1+ in enoten nacionalni vmesnik (N.COM);

               (c)

               „N.SIS“ pomeni nacionalni sistem SIS 1+, sestavljen iz nacionalnih podatkovnih sistemov, ki so povezani s C.SIS;

               (d)

               „N.SIS II“ pomeni nacionalni sistem SIS II, sestavljen iz nacionalnih podatkovnih sistemov, ki so povezani s centralnim SIS II;

               (e)

               „pretvornik“ pomeni tehnično orodje, ki omogoča skladno in zanesljivo povezavo med C.SIS in centralnim SIS II ter zagotavlja funkcije iz člena 10(3);

               (f)

               „celovit preskus“ pomeni preskus iz člena 71(3)(c) Sklepa 2007/533/PNZ;

               (g)

               „preskus dopolnilnih podatkov“ pomeni funkcionalne preskuse med uradi SIRENE.

         Člen 3
   Vsebina in področje uporabe
   Ta sklep določa naloge in odgovornosti Komisije in držav članic, ki sodelujejo v SIS 1+, pri:

               (a)

               vzdrževanju in nadaljnjem razvoju SIS II;

               (b)

               celovitem preskusu SIS II;

               (c)

               preskusu dopolnilnih podatkov;

               (d)

               nadaljnjem razvoju in preskušanju pretvornika;

               (e)

               vzpostavitvi in preskušanju začasne strukture za migracijo;

               (f)

               migraciji s SIS 1+ na SIS II.

         Člen 4
   Tehnični elementi strukture za migracijo
   Za zagotovitev migracije s SIS 1+ na SIS II so potrebni naslednji elementi:

               (a)

               C.SIS in povezava s pretvornikom;

               (b)

               komunikacijska infrastruktura za SIS 1+, ki omogoča povezavo C.SIS z N.SIS;

               (c)

               N.SIS;

               (d)

               centralni SIS II, NI-SIS in komunikacijska infrastruktura za SIS II, ki omogoča povezavo centralnega SIS II z N-SIS II in pretvornikom;

               (e)

               N.SIS II;

               (f)

               pretvornik.

         Člen 5
   Glavne odgovornosti pri razvoju SIS II
   1.   Komisija še naprej razvija centralni SIS II, komunikacijsko infrastrukturo in pretvornik.
   2.   Francija da v skladu z določbami Schengenske konvencije na voljo C.SIS, ki ga tudi upravlja.
   3.   Države članice nadalje razvijajo N.SIS II.
   4.   Države članice, ki sodelujejo v SIS 1+, vzdržujejo N.SIS v skladu z določbami Schengenske konvencije.
   5.   Države članice, ki sodelujejo v SIS 1+, dajo na voljo komunikacijsko infrastrukturo za SIS 1+, ki jo tudi upravljajo.
   6.   Komisija usklajuje dejavnosti in zagotavlja potrebno podporo za izpolnjevanje nalog in odgovornosti iz odstavkov 1 do 3.
   Člen 6
   Nadaljnji razvoj
   Ukrepi za nadaljnji razvoj SIS II iz člena 5(1), zlasti ukrepi za odpravo napak, se sprejemajo v skladu s postopkom, opredeljenim v členu 17(2).
   Ukrepi za nadaljnji razvoj SIS II iz člena 5(3), če se nanašajo na enoten nacionalni vmesnik, ki zagotavlja združljivost N.SIS II s centralnim SIS II, se sprejemajo v skladu s postopkom, opredeljenim v členu 17(2).
   Člen 7
   Glavne dejavnosti
   1.   Komisija in države članice, ki sodelujejo v SIS 1+, opravijo celovit preskus.
   2.   Vzpostavi se začasna struktura za migracijo za SIS, ki jo preskusijo Komisija in države članice, ki sodelujejo v SIS 1+.
   3.   Komisija in države članice, ki sodelujejo v SIS 1+, migrirajo s SIS 1+ na SIS II.
   4.   Države članice, ki sodelujejo v SIS 1+, preskusijo izmenjavo dopolnilnih podatkov.
   5.   Komisija na ravni centralnega SIS II zagotavlja potrebno podporo dejavnostim iz odstavkov 1 do 4.
   6.   Dejavnosti iz odstavkov 1 do 3 usklajujejo Komisija in države članice, ki sodelujejo v SIS 1+, v okviru Sveta.
   Člen 8
   Celovit preskus
   1.   Celovit preskus se ne sme začeti, dokler Komisija ne izjavi, da je po njenem mnenju raven uspešnosti preskusov iz člena 1 Sklepa 173/2008/ES dovolj visoka, da se ta preskus lahko začne.
   2.   Opravi se celovit preskus, katerega namen je zlasti potrditi, da so Komisija in države članice, ki sodelujejo v SIS 1+, vzpostavile potrebno tehnično ureditev za obdelavo podatkov SIS II, in dokazati, da SIS II deluje vsaj tako uspešno kot SIS 1+.
   3.   Celovit preskus za N.SIS II opravijo države članice, ki sodelujejo v SIS 1+, za centralni SIS II pa Komisija.
   4.   Celovit preskus poteka po natančnem časovnem načrtu, ki ga v sodelovanju s Komisijo v okviru Sveta določijo države članice, ki sodelujejo v SIS 1+.
   5.   Celovit preskus temelji na tehničnih specifikacijah, ki jih v sodelovanju s Komisijo v okviru Sveta določijo države članice, ki sodelujejo v SIS 1+.
   6.   Komisija in države članice, ki sodelujejo v SIS 1+, v okviru Sveta določijo merila za preverjanje, ali je bila vzpostavljena potrebna tehnična ureditev za obdelavo podatkov SIS II in ali SIS II deluje vsaj tako uspešno kot SIS 1+.
   7.   Rezultate preskusa v okviru Sveta analizirajo države članice, ki sodelujejo v SIS 1+, skupaj s Komisijo, pri čemer se uporabijo merila iz odstavka 6. Rezultati preskusa se potrdijo v skladu s členom 71(3)(c) Sklepa 2007/533/PNZ.
   8.   Države članice, ki ne sodelujejo v SIS 1+, lahko sodelujejo pri celovitem preskusu. Njihovi rezultati ne vplivajo na splošno potrditev preskusa.
   Člen 9
   Preskus glede dopolnilnih podatkov
   1.   Države članice, ki sodelujejo v SIS 1+, opravijo funkcionalne preskuse SIRENE.
   2.   Med preskusom glede dopolnilnih podatkov da Komisija na voljo centralni SIS II in njegovo komunikacijsko infrastrukturo.
   3.   Preskus glede dopolnilnih podatkov poteka po natančnem časovnem načrtu, ki ga v okviru Sveta opredelijo države članice, ki sodelujejo v SIS 1+.
   4.   Preskus glede dopolnilnih podatkov temelji na tehničnih specifikacijah, ki jih v okviru Sveta določijo države članice, ki sodelujejo v SIS 1+.
   5.   Rezultate preskusa v okviru Sveta analizirajo države članice, ki sodelujejo v SIS 1+.
   6.   Države članice, ki ne sodelujejo v SIS 1+, lahko sodelujejo pri preskusu glede dopolnilnih podatkov. Njihovi rezultati ne vplivajo na splošno potrditev preskusa.
   Člen 10
   Začasna struktura za migracijo
   1.   Vzpostavi se začasna struktura za migracijo za SIS. Pretvornik v prehodnem obdobju poveže centralni SIS II in C.SIS. N.SIS se povežejo s C.SIS, N.SIS II pa s centralnim SIS II.
   2.   Komisija zagotovi pretvornik, centralni SIS II in njegovo komunikacijsko infrastrukturo, ki predstavljajo del začasne strukture za migracijo za SIS.
   3.   Pretvornik dvosmerno pretvarja podatke med C.SIS in centralnim SIS II ter usklajuje C.SIS in centralni SIS II.
   4.   Komisija preskusi povezavo med centralnim SIS II in pretvornikom.
   5.   Francija preskusi povezavo med C.SIS in pretvornikom.
   6.   Komisija in Francija preskusita povezavo med centralnim SIS II in C.SIS prek pretvornika.
   7.   Francija skupaj s Komisijo prek pretvornika poveže C.SIS s centralnim SIS II.
   8.   Komisija skupaj s Francijo in drugimi državami članicami, ki sodelujejo v SIS 1+, preskusi celotno začasno strukturo za migracijo za SIS v skladu z načrtom preskusa, ki ga pripravi Komisija.
   9.   Francija po potrebi zagotovi podatke za preskus.
   Člen 11
   Migracija s SIS 1+ na SIS II
   1.   Za migracijo s C.SIS na centralni SIS II da Francija na voljo podatkovno zbirko SIS 1+, Komisija pa podatkovno zbirko SIS 1+ vnese v centralni SIS II.
   2.   Države članice, ki sodelujejo v SIS 1+, z uporabo začasne strukture za migracijo in ob podpori Francije in Komisije z N.SIS na N.SIS II migrirajo najpozneje do 30. septembra 2009. Ta datum se lahko po potrebi spremeni po postopku, določenem v členu 17(2).
   3.   Migracija nacionalnega sistema s SIS 1+ na SIS II vključuje nalaganje podatkov v N.SIS II, če naj bi ta N.SIS II vseboval podatkovno zbirko, „nacionalno kopijo“, ki vsebuje popolno ali delno kopijo iz podatkovne zbirke SIS II; temu sledi preklop vsake države članice z N.SIS na N.SIS II. Migracija poteka po natančnem časovnem načrtu, ki ga v okviru Sveta določijo države članice, ki sodelujejo v SIS 1+, skupaj s Komisijo.
   4.   Komisija med migracijo pomaga pri usklajevanju skupnih dejavnosti in jih podpira.
   5.   Preklop, predviden v okviru procesa migracije, se izvede po potrditvi iz člena 8(7).
   Člen 12
   Pravni okvir
   Med migracijo se za schengenski informacijski sistem še naprej uporabljajo določbe naslova IV Schengenske konvencije.
   Člen 13
   Sodelovanje
   1.   Države članice in Komisija sodelujejo pri izvajanju vseh dejavnosti iz tega sklepa v skladu s svojimi pristojnostmi.
   2.   Komisija na ravni centralnega SIS II zagotovi predvsem potrebno podporo preskusu in migraciji N.SIS II.
   3.   Države članice na ravni N.SIS II zagotovijo predvsem potrebno podporo preskusu začasne infrastrukture za migracijo.
   Člen 14
   Vodenje evidence v centralnem SIS II
   1.   Komisija brez poseganja v ustrezne določbe naslova IV Schengenske konvencije zagotovi, da se vsak dostop do osebnih podatkov in njihova izmenjava v okviru centralnega SIS II evidentira zaradi preverjanja zakonitosti iskanja, spremljanja zakonitosti obdelave podatkov ter zagotavljanja pravilnega delovanja centralnega SIS II in nacionalnih sistemov ter celovitosti in varnosti podatkov.
   2.   Evidenca vsebuje zlasti datum in čas prenosa podatkov, podatke, ki so bili uporabljeni pri iskanju, navajanje prenesenih podatkov in ime pristojnega organa, odgovornega za obdelavo podatkov.
   3.   Evidenca se lahko uporablja samo za namene iz odstavka 1 in se izbriše najprej eno in najpozneje tri leta po nastanku.
   4.   Evidenca se lahko hrani dalj časa, če je potrebna za nadzorne postopke, ki so že v teku.
   5.   Pristojni organi, odgovorni za preverjanje zakonitosti iskanja, spremljanje zakonitosti obdelave podatkov, samonadzor in zagotavljanje pravilnega delovanja centralnega SIS II ter celovitosti in varnosti podatkov, imajo v mejah svojih pristojnosti in na zahtevo pri izvajanju svojih nalog dostop do te evidence.
   Člen 15
   Stroški
   1.   Stroški, ki nastanejo zaradi migracije, celovitega preskusa, preskusa glede dopolnilnih podatkov ter ukrepov za vzdrževanje in razvoj na ravni centralnega SIS II ali v zvezi s komunikacijsko infrastrukturo, se krijejo iz splošnega proračuna Evropske unije.
   2.   Stroške, ki nastanejo zaradi migracije, preskusa, vzdrževanja in razvoja nacionalnih sistemov, krijejo zadevne države članice.
   3.   Stroški, ki nastanejo zaradi dejavnosti na ravni SIS 1+, tudi dopolnilnih dejavnosti Francije, ki deluje v imenu držav članic, ki sodelujejo v SIS 1+, se krijejo v skladu z določbami člena 119 Schengenske konvencije.
   Člen 16
   Spremembe določb Schengenske konvencije
   Določbe Schengenske konvencije se spremenijo, kakor sledi:

               1.

               Vstavi se naslednji člen:
               „Člen 92A
               1.   Z začetkom veljavnosti Uredbe Sveta (ES) št. 1104/2008 (19) in Sklepa Sveta 2008/839/PNZ (20) in v skladu z opredelitvijo pojmov iz člena 2 navedene Uredbe se tehnična struktura schengenskega informacijskega sistema lahko dopolni z:

                           (a)

                           dodatnim centralnim sistemom, ki ga sestavljajo:

                                       —

                                       tehnični podporni del (centralni SIS II), nameščen v Franciji, in varnostna kopija SIS II, nameščena v Avstriji, ki vsebujeta podatkovno zbirko SIS II in enotni nacionalni vmesnik (NI-SIS),

                                       —

                                       tehnična povezava med C.SIS in centralnim SIS II prek pretvornika, ki omogoča pretvorbo in usklajevanje podatkov med C.SIS in centralnim SIS II;

                           (b)

                           nacionalnim sistemom (N.SIS II), ki ga sestavljajo nacionalni podatkovni sistemi in ki je povezan s centralnim SIS II;

                           (c)

                           infrastrukturo za komunikacijo med centralnim SIS II in N.SIS II, povezano z NI-SIS.

                     2.   N.SIS II lahko nadomesti nacionalni del iz člena 92 te konvencije, pri čemer državam članicam ni treba razpolagati z nacionalno podatkovno zbirko.
               3.   Podatkovna zbirka centralnega SIS II je dostopna za avtomatizirane poizvedbe na ozemlju vseh držav članic.
               4.   Če katera koli država članica nadomesti svoj nacionalni del z N.SIS II, obvezne naloge tehničnega podpornega dela v razmerju do tega nacionalnega dela iz člena 92(2) in (3) postanejo obvezne naloge v razmerju do centralnega SIS II, brez poseganja v obveznosti iz Sklepa Sveta 2008/839/PNZ in iz členov 5(1), 10(1), (2) in (3) Uredbe Sveta (ES) št. 1104/2008.
               5.   Centralni SIS II zagotavlja potrebne storitve za vnašanje in obdelavo podatkov SIS, posodabljanje nacionalnih kopij N.SIS II s povezavo, usklajevanje in povezovanje nacionalnih kopij N.SIS II in podatkovne zbirke centralnega SIS II ter za postopek za zagon in obnovitev nacionalnih kopij N.SIS II.
               6.   Francija, ki je odgovorna za tehnični podporni del, druge države članice in Komisija s sodelovanjem zagotavljajo, da je rezultat poizvedb v podatkovnih zbirkah N.SIS II ali podatkovni zbirki SIS II enak kot pri poizvedbah v podatkovni zbirki nacionalnega dela iz člena 92(2).

               2.

               Prvi stavek prvega odstavka člena 119 se nadomesti z:
               „Stroške postavitve in delovanja tehničnega podpornega dela iz člena 92(3) skupaj s stroški povezave nacionalnih delov schengenskega informacijskega sistema s tehničnim podpornim delom ter dejavnosti, izvedenih v povezavi z nalogami, zaupanimi Franciji v skladu s Sklepom Sveta 2008/839/PNZ in Uredbo Sveta (ES) št. 1104/2008, skupaj krijejo države članice.“

               3.

               Drugi odstavek člena 119 se nadomesti z:
               „Stroške postavitve in delovanja nacionalnega dela schengenskega informacijskega sistema in nalog, ki so v skladu s Sklepom Sveta 2008/839/PNZ in Uredbo Sveta (ES) št. 1104/2008 zaupane nacionalnim sistemom, krije vsaka država članica posebej.“

         Člen 17
   Odbor
   1.   Komisiji pomaga Odbor, ustanovljen s členom 67(1) Sklepa 2007/533/PNZ.
   2.   Pri sklicevanju na ta odstavek se uporablja postopek iz člena 67 Sklepa 2007/533/PNZ.
   Člen 18
   Poročanje
   Komisija predloži Evropskemu parlamentu in Svetu vsakih šest mesecev, prvič pa na koncu prvega šestmesečja leta 2009, poročilo o napredku v zvezi z razvojem SIS II in migracijo s SIS 1+ na SIS II.
   Člen 19
   Začetek veljavnosti in uporaba
   Ta sklep začne veljati tretji dan po objavi v Uradnem listu Evropske unije. Veljati preneha z dnem, ki ga določi Svet v skladu s členom 71(2) Sklepa 2007/533/PNZ, v vsakem primeru pa najpozneje 30. junija 2010.

      V Luxembourgu, 24. oktobra 2008

            Za Svet

            Predsednica

         M. ALLIOT-MARIE

      (1)  Mnenje z dne 24. septembra 2008 (še ni objavljeno v Uradnem listu)

      (2)  UL L 239, 22.9.2000, str. 19.

      (3)  UL L 328, 13.12.2001, str. 4.

      (4)  UL L 328, 13.12.2001, str. 1.

      (5)  UL L 205, 7.8.2007, str. 63.

      (6)  UL L 381, 28.12.2006, str. 4.

      (7)  UL L 57, 1.3.2008, str. 1.

      (8)  UL L 57, 1.3.2008, str. 14.

      (9)  UL L 248, 16.9.2002, str. 1.

      (10)  UL L 8, 12.1.2001, str. 1.

      (11)  UL L 12, 17.1.2004, str. 47.

      (12)  UL L 131, 1.6.2000, str. 43.

      (13)  UL L 64, 7.3.2002, str. 20.

      (14)  UL L 176, 10.7.1999, str. 36.

      (15)  UL L 176, 10.7.1999, str. 31.

      (16)  UL L 53, 27.2.2008, str. 52.

      (17)  UL L 53, 27.2.2008, str. 50.

      (18)  UL L 83, 26.3.2008, str. 5.

      (19)  UL L 299, 8.11.2008, str. 1.

      (20)  UL L 299, 8.11.2008, str. 43.“


title: Izvedbeni sklep Komisije z dne 1. julija 2011 o financiranju dejavnosti v letu 2011 na področju veterine v zvezi z informacijsko politiko Evropske unije, podporo mednarodnih organizacij, obveščanjem o boleznih in uvajanjem računalniške tehnologije v veterinarske postopke

text:
               2.7.2011

               SL

               Uradni list Evropske unije

               C 193/3

         IZVEDBENI SKLEP KOMISIJE
   z dne 1. julija 2011
   o financiranju dejavnosti v letu 2011 na področju veterine v zvezi z informacijsko politiko Evropske unije, podporo mednarodnih organizacij, obveščanjem o boleznih in uvajanjem računalniške tehnologije v veterinarske postopke
   2011/C 193/03
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) ter zlasti členov 20 in 23, člena 35(2), člena 36(2) ter člena 41 Odločbe,
   ob upoštevanju naslednjega:

               (1)

               V skladu s členom 75 finančne uredbe in členom 90(1) izvedbenih pravil mora institucija ali organi, na katere je ta institucija prenesla pooblastila, pred odobritvijo odhodka iz proračuna Evropske unije sprejeti sklep o financiranju, ki določa bistvene dele ukrepa z odhodki.

               (2)

               V skladu s členom 110 finančne uredbe je treba sprejeti letni delovni program za nepovratno pomoč.

               (3)

               Treba je določiti delovni program za dejavnosti Evropske unije na področju veterine v zvezi z informacijsko politiko, podporo mednarodnih organizacij, obveščanjem o boleznih in uvajanjem računalniške tehnologije v veterinarske postopke.

               (4)

               Ta sklep je sklep o financiranju za odhodke iz delovnega programa za nepovratno pomoč in javna naročila, ker je delovni program v prilogah dovolj podroben okvir v smislu člena 90(2) in (3) Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (2) (v nadaljnjem besedilu: izvedbena pravila).

               (5)

               Člen 19 Odločbe 2009/470/ES določa, da Unija odobri finančni prispevek za oblikovanje informacijske politike na področjih zdravja živali, dobrega počutja živali ter varnosti proizvodov živalskega izvora, vključno z izvedbo študij, potrebnih za pripravo in oblikovanje zakonodaje na področju dobrega počutja živali.

               (6)

               Člen 19(a)(i) Odločbe 2009/470/ES določa, da Unija odobri finančni prispevek za zbiranje in shranjevanje vseh informacij o zakonodaji Unije na področju zdravja in dobrega počutja živali ter varnosti proizvodov živalskega izvora.

               (7)

               V preteklih letih so bile vzpostavljene komunikacijske dejavnosti z zainteresiranimi stranmi, organizacijami in celotno družbo za spodbujanje razprave o zdravju živali in načelih strategije za zdravstveno varstvo živali. Primerno je, da se te komunikacijske dejavnosti nadaljujejo v letu 2011.

               (8)

               Za opredelitev komunikacijske strategije, ki jo je treba sprejeti od leta 2012 dalje, je primerno celovito oceniti promocijo vprašanj zdravja živali in strategije za zdravstveno varstvo živali, ki jo je izvajala Komisija od leta 2008 do leta 2010.

               (9)

               V skladu s členom 22 Odločbe 2009/470/ES lahko Unija sprejme ali pomaga državam članicam ali mednarodnim organizacijam pri sprejetju tehničnih in znanstvenih ukrepov, potrebnih za razvoj veterinarske zakonodaje Unije ter za razvoj izobraževanja ali usposabljanja na področju veterine.

               (10)

               V skladu s členom 168(1)(c) izvedbenih pravil se za organe, ki imajo dejanski monopol, nepovratna pomoč ali prispevki lahko dodelijo brez razpisa za zbiranje predlogov. Kot organ za določanje standardov v okviru sporazuma STO o uporabi sanitarnih in fitosanitarnih ukrepov in kot medvladna organizacija, ki je z izvajanjem svojih standardov pristojna za izboljšanje zdravja in dobrega počutja živali po vsem svetu, ima svetovna organizacija za zdravje živali (OIE) dejanski monopol v tem sektorju, zato se ne zahteva razpis za zbiranje predlogov za prispevek EU k organizaciji svetovnih konferenc in regionalnih seminarjev o zdravju in dobrem počutju živali.

               (11)

               Člen 35(1) Odločbe 2009/470/ES omogoča dodelitev finančne pomoči Unije za uvedbo sistemov identifikacije živali in obveščanja o boleznih.

               (12)

               Treba je dodeliti finančni prispevek Unije za upravljanje in izboljšanje sistema obveščanja o živalskih boleznih, ki temelji na Odločbi Komisije 2005/176/ES z dne 1. marca 2005 o kodificirani obliki in kodah za prijavljanje živalskih bolezni v skladu z Direktivo Sveta 82/894/EGS (3).

               (13)

               Člen 36 Odločbe 2009/470/ES določa finančni prispevek Unije za nekatere računalniške sisteme, ki se uporabljajo pri trgovini znotraj Unije in uvozu.

               (14)

               Treba je še naprej zagotavljati finančne prispevke za gostovanje, upravljanje in vzdrževanje celovitega računalniškega veterinarskega sistema TRACES (Trade Control and Expert System), ki je bil uveden z Odločbo Komisije 2003/24/ES z dne 30. decembra 2002 o razvoju celovitega računalniškega veterinarskega sistema (4).

               (15)

               Člen 41 Odločbe 2009/407/ES določa, da Komisija predloži Svetu in Parlamentu poročilo o veterinarskih razmerah in stroškovni učinkovitosti izvajanja programov za izkoreninjenje, nadzor in spremljanje živalskih bolezni.

               (16)

               Ta sklep o financiranju lahko zajema tudi zamudne obresti na podlagi člena 83 finančne uredbe in člena 106(5) izvedbenih pravil.

               (17)

               Za uporabo tega sklepa je primerno opredeliti izraz „bistvena sprememba“ v smislu člena 90(4) izvedbenih pravil.

               (18)

               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –

         SPREJELA NASLEDNJI SKLEP:
   Člen 1
   Sprejme se letni delovni program za izvajanje členov 20 in 23, člena 35(2), člena 36(2) ter člena 41 Odločbe 2009/470/ES, kot je določen v prilogah I in II.
   Delovni program je sklep o financiranju v smislu člena 75 finančne uredbe.
   Člen 2
   Najvišji prispevek, odobren s tem sklepom za izvajanje programa, znaša 5 370 000 EUR in se financira iz naslednjih vrstic splošnega proračuna Evropske unije za leto 2011:

               —

               proračunska vrstica 17040201: 5 370 000 EUR

         Ta sredstva lahko krijejo tudi zamudne obresti.
   Člen 3
   Proračunsko izvajanje nalog, povezanih z ukrepom 1.2.1 iz Priloge, se lahko prenese na naslednjo mednarodno organizacijo, ki v svojih računovodskih, revizijskih in notranjih kontrolnih postopkih ter postopkih za oddajo naročil uporablja standarde, ki zagotavljajo enaka jamstva kot mednarodno sprejeti standardi: Svetovna organizacija za zdravje živali (OIE).
   Člen 4
   1.   Odredbodajalec lahko sprejme spremembe tega sklepa, ki se ne štejejo za bistvene v smislu člena 90(4) Uredbe (ES, Euratom) št. 2342/2002, po načelih dobrega finančnega poslovodenja in sorazmernosti.
   2.   Skupne spremembe sredstev, namenjenih za ukrepe v delovnem programu, ki ne presegajo 10 % največjega prispevka iz člena 2 tega sklepa, se ne štejejo za bistvene spremembe v smislu člena 90(4) Uredbe (ES, Euratom) št. 2342/2002, če ne vplivajo bistveno na naravo in cilj delovnega programa.
   Člen 5
   Nepovratna pomoč se brez razpisa za dajanje predlogov lahko dodeli Svetovni organizaciji za zdravje živali (OIE) in za organizacijo prve Mednarodne konference za spremljanje zdravja živali (ICAHS) pod pogoji, opredeljenimi v priloženem delovnem programu.

      V Bruslju, 1. julija 2011

            Za Komisijo

         John DALLI

            Član Komisije

      (1)  UL L 155, 18.6.2009, str. 30.

      (2)  UL L 357, 31.12.2002, str. 1.

      (3)  UL L 59, 5.3.2005, str. 40.

      (4)  UL L 8, 14.1.2003, str. 44.

      PRILOGA I

         Odločba Sveta 2009/470/ES z dne 25. maja 2009 o odhodkih na področju veterine in zlasti člena 20 in 23, člen 35(2), člen 36(2) in člen 41 Odločbe – Delovni program za leto 2011
         1.1   Uvod

         Ta program zajema 8 izvedbenih ukrepov za leto 2011. Na podlagi ciljev iz Odločbe Sveta 2009/470/ES z dne 25. maja 2009 o odhodkih na področju veterine se proračunska sredstva in glavne dejavnosti razdelijo:

                     —

                     za nepovratno pomoč (s skupnim upravljanjem) (1.2.1):

                                 —

                                 Finančni prispevek Unije za organizacijo svetovnih konferenc o zdravju vodnih živali, nadzoru stekline ter slinavki in parkljevki ter regionalnih seminarjev o sistemih sanitarnih podatkov, dobrem počutju živali in varnosti živil živalskega izvora v proizvodni fazi: do največ 660 000 EUR.

                     —

                     za javna naročila (z neposrednim centraliziranim upravljanjem) (1.3):

                                 —

                                 Za uporabo okvirnih pogodb za objavo in razširjanje informacij za promocijo vprašanj zdravja živali in načel strategije za zdravstveno varstvo živali: do največ 1 500 000 EUR (1.3.1).

                                 —

                                 Za uporabo okvirnih pogodb za študije, publikacije ter razširjanje informacij v podporo strategiji na področju dobrega počutja živali: do največ 575 000 EUR (1.3.2).

                                 —

                                 Za uporabo javnih razpisov za študije, publikacije ter razširjanje informacij v podporo strategiji na področju dobrega počutja živali: do največ 210 000 EUR (1.3.3).

                                 —

                                 Za uporabo okvirnih pogodb za posodobitev sistema obveščanja o živalskih boleznih (ADNS – Animal Disease Notification System) s potrebnimi tehničnimi izboljšavami: do največ 350 000 EUR (1.3.4).

                                 —

                                 Za uporabo okvirnih pogodb za gostovanje, vzdrževanje in razvoj celovitega računalniškega veterinarskega sistema TRACES (Trade Control and Expert System): do največ 1 975 000 EUR (1.3.5).

                                 —

                                 Za uporabo okvirne pogodbe za izvedbo študij v podporo poročilu o veterinarskih razmerah in stroškovni učinkovitosti izvajanja programov za izkoreninjenje, nadzor in spremljanje živalskih bolezni: do skupno največ 100 000 EUR (1.3.6).

               1.2   Nepovratna pomoč

         1.2.1   Svetovne konference o zdravju vodnih živali, nadzoru stekline ter slinavki in parkljevki ter regionalni seminarji o sistemih sanitarnih podatkov, dobrem počutju živali in varnosti živil živalskega izvora v proizvodni fazi

         Donacije zajema pisni sporazum.
         PRAVNA PODLAGA
         Člen 23 Odločbe Sveta 2009/470/ES.
         PRORAČUNSKA VRSTICA
         17 04 02 01
         IZVAJALEC
         Svetovna organizacija za zdravje živali (OIE) je medvladna organizacija, ki je pristojna za izboljšanje zdravja živali po vsem svetu. Za izboljšanje zdravja živali po vsem svetu in posledično zmanjšanje tveganja živalskih bolezni v EU je pomembno, da se s pristopom EU k zdravju in dobremu počutju živali seznanijo vse države članice OIE ter da EU aktivno podpira konference in seminarje za usposabljanje, ki jih organizira OIE, za spodbujanje politike Unije o zdravju in dobrem počutju živali ob teh priložnostih.
         V skladu s členom 168(1)(c) izvedbenih pravil se za organe, ki imajo dejanski monopol, nepovratna pomoč lahko dodeli brez razpisa za zbiranje predlogov. Kot organ za določanje standardov v okviru sporazuma STO o uporabi sanitarnih in fitosanitarnih ukrepov ter kot medvladna organizacija, pristojna za izboljšanje zdravja živali po vsem svetu, ima OIE dejanski monopol v tem sektorju, zato se ne zahteva razpis za zbiranje predlogov za prispevek EU k organizaciji svetovnih konferenc o veterinarski zakonodaji.
         Komisija in OIE sta 7. junija 2010 podpisali (priloženo) dolgoročno okvirno pogodbo, ki upravno in finančno ureja njuno sodelovanje, pri čemer se „Sporazum o prispevku EU z mednarodno organizacijo“ („Standardni sporazum o prispevku“) nanaša na svetovne, regionalne ali nacionalne programe in ukrepe, ki jih izvaja OIE ter financira ali sofinancira Evropska unija.
         To okvirno pogodbo je v imenu Komisije podpisal GD AIDCO. Pred tem je bila opravljena temeljita in celovita ocena OIE na podlagi štirih stebrov, v kateri je bilo ugotovljeno, da OIE v svojih računovodskih, revizijskih in kontrolnih postopkih ter postopkih za oddajo naročil uporablja standarde, ki zagotavljajo enaka jamstva kot mednarodno sprejeti standardi.
         CILJI, KI JIH JE TREBA IZPOLNITI, IN PREDVIDENI REZULTATI
         Seznanjanje vseh članic OIE s pristopom EU k zdravju in dobremu počutju živali s spodbujanjem politike zdravja in dobrega počutja živali Unije na konferencah in seminarjih za usposabljanje, ki jih organizira OIE. Postopno izboljšanje zdravja živali po vsem svetu in posledično zmanjšanje tveganja živalskih bolezni v EU.
         OPIS IN CILJI IZVEDBENEGA UKREPA
         Pregled različnih ukrepov, ki jih je treba financirati v tej točki, je naveden v Prilogi II.
         IZVAJANJE
         Skupno upravljanje.
         NEPOSREDNA DODELITEV: ČLEN 168.1.C.
         OKVIRNI ZNESEK PRISPEVKA
         660 000 EUR
         NAJVIŠJA MOŽNA STOPNJA SOFINANCIRANJA
         Ni relevantno.
         1.3   Javna naročila

         Splošna proračunska sredstva za javna naročila v letu 2011 znašajo 4 710 000 EUR.
         1.3.1   Publikacije in razširjanje informacij za spodbujanje razprave o zdravju živali in načelih strategije za zdravstveno varstvo živali

         PRAVNA PODLAGA
         Člen 20 Odločbe 2009/470/ES.
         PRORAČUNSKA VRSTICA
         17 04 02 01
         OKVIRNO ŠTEVILO IN VRSTA PREDVIDENIH POGODB
         Sklenitev najmanj štirih posebnih pogodb za izvajanje storitev (uporaba obstoječih okvirnih pogodb).
         PREDMET PREDVIDENIH POGODB (ČE JE MOGOČE)

                     —

                     Priprava komunikacijske kampanje za teden veterine EU 2011, katere namen je spodbujanje politike Unije za zdravstveno varstvo živali, vključno z dogodki, logistiko in promocijskim materialom;

                     —

                     ocena učinka komunikacijskih kampanj 2008–2010 (kar med drugim vključuje konferenco za teden veterine, kampanjo One Health Roadshow in dejavnosti v svetovnem letu veterine 2011);

                     —

                     nadaljnje prevajanje in posodabljanje spletnega priročnika o preprečevanju stekline;

                     —

                     začetne priprave za teden veterine EU 2012.

               IZVAJANJE
         Neposredno centralizirano.
         OKVIRNI ČAS ZAČETKA POSTOPKOV ODDAJE JAVNIH NAROČIL
         Prvo polletje leta 2011.
         OKVIRNI ZNESEK ZA JAVNE RAZPISE
         1 500 000 EUR
         POSEBNA POGODBA (ČE JE RELEVANTNO)
         Sklenitev najmanj štirih posebnih pogodb za izvajanje storitev na podlagi okvirne pogodbe SANCO/2009/A1/005
         1.3.2   Študija za podporo tekoči politiki dobrega počutja živali in vzdrževanju obstoječih komunikacijskih orodij (okvirne pogodbe)

         PRAVNA PODLAGA
         Člena 20 in 23 Odločbe 2009/470/ES.
         PRORAČUNSKA VRSTICA
         17 04 02 01
         OKVIRNO ŠTEVILO IN VRSTA PREDVIDENIH POGODB
         Največ šest pogodb za izvajanje storitev (z uporabo okvirne pogodbe).
         PREDMET PREDVIDENIH NAROČIL (ČE JE MOGOČE)

                     (a)

                     Ena študija o dobrem počutju gojenih rib;

                     (b)

                     organizacija in soorganizacija največ štirih dogodkov za spodbujanje standardov dobrega počutja živali EU zaradi boljšega izvajanja v EU;

                     (c)

                     vzdrževanje posebnih spletišč za dobro počutje živali Farmland in Animal Welfare Education;

                     (d)

                     priprava publikacij o dobrem počutju živali.

               IZVAJANJE
         Neposredno centralizirano.
         OKVIRNI ČAS ZAČETKA POSTOPKOV ODDAJE JAVNIH NAROČIL
         julij 2011
         OKVIRNI ZNESEK ZA JAVNE RAZPISE
         575 000 EUR
         POSEBNE POGODBE
         Sklenitev največ petih posebnih pogodb za izvajanje storitev na podlagi sklopov 1 in 2 okvirne pogodbe SANCO/2009/A1/005 ter sklenitev ene posebne pogodbe za izvajanje storitev na podlagi sklopa 3 okvirne pogodbe SANCO/2008/01/055.
         1.3.3   Študije in dogodki za podporo tekoči politiki dobrega počutja živali (odprti javni razpisi)

         PRAVNA PODLAGA
         Člena 20 in 23 Odločbe 2009/470/ES.
         PRORAČUNSKA VRSTICA
         17 04 02 01
         OKVIRNO ŠTEVILO IN VRSTA PREDVIDENIH POGODB
         Največ dve pogodbi za izvajanje storitev (odprta javna razpisa).
         PREDMET PREDVIDENIH POGODB (ČE JE MOGOČE)

                     (a)

                     Ena študija v podporo poročilu o sistemih za omejitev premikanja goveda z obračanjem ali kakršnim koli nenaravnim položajem, ki ga je treba predložiti v skladu s členom 27(2) Uredbe (ES) št. 1099/2009 o zaščiti živali pri usmrtitvi;

                     (b)

                     soorganizacija dogodka za spodbujanje medsebojnega razumevanja glede dobrega počutja živali zunaj EU.

               IZVAJANJE
         Neposredno centralizirano.
         OKVIRNI ČAS ZAČETKA POSTOPKOV ODDAJE JAVNIH NAROČIL
         julij 2011
         OKVIRNI ZNESEK ZA JAVNE RAZPISE
         210 000 EUR
         POSEBNE POGODBE
         Največ trije odprti javni razpisi.
         1.3.4   Sistem obveščanja o živalskih boleznih (ADNS)

         PRAVNA PODLAGA
         Člen 35(2) Odločbe Sveta 2009/470/ES.
         PRORAČUNSKA VRSTICA
         17 04 02 01
         OKVIRNO ŠTEVILO IN VRSTA PREDVIDENIH NAROČIL
         Največ tri naročila za izvajanje storitev (uporaba obstoječih okvirnih pogodb).
         PREDMET PREDVIDENIH NAROČIL (ČE JE MOGOČE)
         Cilji tega naročila so:

                     (a)

                     vzdrževanje sistema obveščanja o živalskih boleznih (ADNS);

                     (b)

                     opredelitev in vzporejanje kvalifikacij: izboljšanje uporabe orodij za opredelitev in vzporejanje kvalifikacij;

                     (c)

                     licence in podpora.

               IZVAJANJE
         Neposredno centralizirano.
         OKVIRNI ČAS ZAČETKA POSTOPKOV ODDAJE JAVNIH NAROČIL
         DIGIT je to že izvedel.
         OKVIRNI ZNESEK ZA JAVNE RAZPISE
         350 000 EUR
         POSEBNA POGODBA
         Sklenitev največ treh posebnih pogodb za izvajanje storitev (v letu 2011) na podlagi okvirne pogodbe DI 5710-5750.
         1.3.5   Gostovanje, upravljanje, vzdrževanje in nadaljnji razvoj celovitega računalniškega veterinarskega sistema TRACES (Trade Control and Expert System)

         PRAVNA PODLAGA
         Člen 36(2) Odločbe Sveta 2009/470/ES.
         PRORAČUNSKA VRSTICA
         17 04 02 01
         OKVIRNO ŠTEVILO IN VRSTA PREDVIDENIH POGODB
         Več pogodb za izvajanje storitev (uporaba obstoječih okvirnih pogodb).
         PREDMET PREDVIDENIH POGODB (ČE JE MOGOČE)

                     (a)

                     1 925 000 EUR za gostovanje, upravljanje in vzdrževanje celovitega računalniškega veterinarskega sistema TRACES (Trade Control and Expert System), logistično podporo za pomoč uporabnikom TRACES, prispevek za centralne službe, komunikacijo, spletišče, varnost in nakup (vzdrževanje in podporo) licenc za programsko opremo;

                     (b)

                     50 000 EUR za vzpostavitev in izvajanje informacijske platforme za izmenjavo informacij med nacionalnimi podatkovnimi zbirkami za govedo v povezavi s certifikacijo s sistemom TRACES.

               IZVAJANJE
         Neposredno centralizirano.
         OKVIRNI ČAS ZAČETKA POSTOPKOV ODDAJE JAVNIH NAROČIL
         Podpisane okvirne pogodbe za vse razen upravnega dogovora z DIGIT za gostovanje.
         OKVIRNI ZNESEK ZA JAVNE RAZPISE
         1 975 000 EUR (del 140 milijonov EUR za ESP DESIS I & II (razvoj informacijske tehnologije v okviru DIGIT)).
         POSEBNA POGODBA
         Sklenitev več posebnih pogodb za izvajanje storitev (v prvem polletju leta 2011) na podlagi okvirnih pogodb DIGIT.
         1.3.6   Izvedba študij v podporo poročilu o veterinarskih razmerah in o stroškovni učinkovitosti izvajanja programov za izkoreninjenje, nadzor in spremljanje živalskih bolezni

         PRAVNA PODLAGA
         Člen 41 Odločbe Sveta 2009/470/ES.
         PRORAČUNSKA VRSTICA
         17 04 02 01
         OKVIRNO ŠTEVILO IN VRSTA PREDVIDENIH POGODB
         Dve pogodbi za izvajanje storitev (uporaba obstoječe okvirne pogodbe) UL L 313, 28.11.2009, str. 129.
         PREDMET PREDVIDENIH POGODB (ČE JE MOGOČE)
         Priprava študij, ki naj bi prispevale k dokončnemu oblikovanju poročila, kot je navedeno v členu 41 Odločbe 2009/470/ES.
         IZVAJANJE
         Neposredno centralizirano.
         OKVIRNI ČAS ZAČETKA POSTOPKOV ODDAJE JAVNIH NAROČIL
         Drugo polletje leta 2011.
         OKVIRNI ZNESEK ZA JAVNE RAZPISE
         100 000 EUR
         POSEBNA POGODBA
         Sklenitev dveh posebnih pogodb za izvajanje storitev (v prvem polletju leta 2011) na podlagi okvirne pogodbe SANCO/2008/01/055.

      PRILOGA II

         Povzetek dejavnosti, ki jih bo leta 2011 organizirala OIE, kot je navedeno v točki 1.2.1 Priloge I

                  Dejavnost

                  Kraj

                  Čas (2011)

                  1.

                  Svetovne konference

                  1.1

                  Programi zdravstvenega varstva vodnih živali in njihov prispevek k svetovni varnosti živil

                  Panama City
                  (Panama)

                  od 27. do 29. junija 2011

                  1.2

                  Nadzor stekline

                  Seul
                  (Republika Koreja)

                  od 7. do 9. septembra 2011

                  1.3

                  2. mednarodna konferenca o slinavki in parkljevki: „Pot do svetovnega nadzora“

                  Tajska

                  prvo polletje 2012

                  2.

                  Seminarji in delavnice

                  2.1

                  Evropski regionalni seminar (regija OIE) za nacionalne kontaktne točke za sisteme sanitarnih podatkov (svetovni informacijski sistem za zdravstveno varstvo živali (WAHIS) / svetovna podatkovna zbirka o zdravstvenem varstvu živali (WAHID))

                  Vladimir
                  (Rusija)

                  od 15. do 17. junija 2011

                  2.2

                  Evropski regionalni seminar (regija OIE) za nacionalne kontaktne točke za dobro počutje živali, v povezavi s strategijo za dobro počutje živali za Evropo

                  Kijev
                  (Ukrajina)

                  datum še ni potrjen

                  2.3

                  Evropski regionalni seminar (regija OIE) za nacionalne kontaktne točke za varnost živil živalskega izvora v proizvodni fazi

                  Italija

                  od 7. do 11. novembra 2011


title: 2010/797/EU: Sklep št. 1/2010 Skupnega veterinarskega odbora, ustanovljenega s Sporazumom med Evropsko skupnostjo in Švicarsko konfederacijo o trgovini s kmetijskimi proizvodi z dne 1. decembra 2010 o spremembah dodatkov 1, 2, 5, 6, 10 in 11 k Prilogi 11 Sporazuma

text:
               22.12.2010

               SL

               Uradni list Evropske unije

               L 338/50

         SKLEP št. 1/2010 SKUPNEGA VETERINARSKEGA ODBORA, USTANOVLJENEGA S SPORAZUMOM MED EVROPSKO SKUPNOSTJO IN ŠVICARSKO KONFEDERACIJO O TRGOVINI S KMETIJSKIMI PROIZVODI
   z dne 1. decembra 2010
   o spremembah dodatkov 1, 2, 5, 6, 10 in 11 k Prilogi 11 Sporazuma
   (2010/797/EU)
   SKUPNI VETERINARSKI ODBOR JE –
   ob upoštevanju Sporazuma med Evropsko skupnostjo in Švicarsko konfederacijo o trgovini s kmetijskimi proizvodi (v nadaljnjem besedilu: „Kmetijski sporazum“), zlasti člena 19(3) Priloge 11 Sporazuma,
   ob upoštevanju naslednjega:

               (1)

               Kmetijski sporazum je začel veljati 1. junija 2002.

               (2)

               Na podlagi člena 19(1) Priloge 11 h Kmetijskemu sporazumu je Skupni veterinarski odbor, ki obravnava vse zadeve, povezane z navedeno prilogo in njenim izvajanjem, ter je odgovoren za naloge, ki izhajajo iz navedene priloge. V skladu s členom 19(3) Priloge 11 se lahko Skupni veterinarski odbor odloči za spremembe dodatkov navedene priloge, zlasti za njihovo prilagoditev in posodobitev.

               (3)

               Dodatki k Prilogi 11 h Kmetijskemu sporazumu so bili prvič spremenjeni s Sklepom št. 2/2003 Skupnega veterinarskega odbora, ustanovljenega s Sporazumom med Evropsko skupnostjo in Švicarsko konfederacijo o trgovini s kmetijskimi proizvodi, z dne 25. novembra 2003 o spremembah dodatkov 1, 2, 3, 4, 5, 6 in 11 k Prilogi 11 Sporazuma (1).

               (4)

               Dodatki k Prilogi 11 h Kmetijskemu sporazumu so bili nazadnje spremenjeni s Sklepom št. 1/2008 Skupnega veterinarskega odbora, ustanovljenega s Sporazumom med Evropsko skupnostjo in Švicarsko konfederacijo o trgovini s kmetijskimi proizvodi, z dne 23. decembra 2008 o spremembah dodatkov 2, 3, 4, 5, 6 in 10 k Prilogi 11 Sporazuma (2).

               (5)

               Švicarska konfederacija je zahtevala podaljšanje odstopanja, ki je bilo odobreno za inšpekcijske preglede na trihinele v trupih in mesu domačih prašičev za pitanje in zakol v klavnicah z nizko zmogljivostjo. Ker se s takšnimi trupi in mesom domačih prašičev ter mesnimi pripravki, proizvodi na osnovi mesa in predelanimi proizvodi na osnovi mesa, ki se pridobijo iz njih, v skladu z določbami člena 9(a) Odloka švicarskega Zveznega ministrstva za notranje zadeve o živilih živalskega izvora (RS 817.022.108) ne sme trgovati z državami članicami Evropske unije, se takšni zahtevi lahko ugodi. Odstopanje bi moralo zato veljati do 31. decembra 2014.

               (6)

               Po zadnji spremembi dodatkov Priloge 11 h Kmetijskemu sporazumu so bile spremenjene zakonodajne določbe dodatkov 1, 2, 5, 6 in 10 k Prilogi 11 h Kmetijskemu sporazumu. Kontaktne točke, določene v dodatku 11 k Prilogi 11, je treba posodobiti.

               (7)

               Zato je treba ustrezno spremeniti določbe dodatkov 1, 2, 5, 6, 10 in 11 k Prilogi 11 k navedenemu sporazumu –

         SPREJEL NASLEDNJI SKLEP:
   Člen 1
   Dodatki 1, 2, 5, 6, 10 in 11 k Prilogi 11 h Kmetijskemu sporazumu se spremenijo v skladu s prilogami I do VI k temu sklepu.
   Člen 2
   Ta sklep, sestavljen v dveh izvodih, podpišejo so-predsedujoči ali drugi pooblaščenci pogodbenic.
   Člen 3
   Ta sklep začne veljati na dan, ko ga podpišeta obe pogodbenici.
   Člen 4
   Ta sklep se objavi v Uradnem listu Evropske unije.

      Podpisano v Bernu, 1. decembra 2010

            V imenu Švicarske konfederacije

            Vodja delegacije

         Hans WYSS

      Podpisano v Bruslju, 1. decembra 2010

            V imenu Evropske unije

            Vodja delegacije

         Paul VAN GELDORP

      (1)  UL L 23, 28.1.2004, str. 27.

      (2)  UL L 6, 10.1.2009, str. 89.

      PRILOGA I

                  1.

                  Poglavje V (Aviarna influenca) dodatka 1 k Prilogi 11 h Kmetijskemu sporazumu se nadomesti z naslednjim besedilom:
                  „V.   Aviarna influenca

                  A.   ZAKONODAJA (1)

                              Evropska unija

                              Švica

                              Direktiva Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (UL L 10, 14.1.2006, str. 16).

                                          1.

                                          Zakon z dne 1. julija 1966 o epizootskih boleznih (LFE; RS 916.40) in zlasti člen 1, člen 1(a) in člen 9(a) (ukrepi proti zelo nalezljivim epizootskim boleznim, cilji nadzora) ter člen 57 (tehnične izvedbene določbe, mednarodno sodelovanje) Zakona

                                          2.

                                          Odlok z dne 27. junija 1995 o epizootskih boleznih (OFE; RS 916.401) in zlasti členi 2 (zelo nalezljive epizootske bolezni), 49 (ravnanje z mikroorganizmi, ki so patogeni za živali), 73 in 74 (čiščenje in razkuževanje), 77 do 98 (skupne določbe o zelo nalezljivih epizootskih boleznih) in 122 do 125 (posebni ukrepi v boju proti aviarni influenci) Odloka

                                          3.

                                          Odlok z dne 14. junija 1999 o organizaciji Zveznega ministrstva za gospodarstvo (Org DFE; RS 172 216.1) in zlasti člen 8 Odloka (referenčni laboratorij)

                        B.   POSEBNA IZVEDBENA PRAVILA IN POSTOPKI

                              1.

                              Referenčni laboratorij Evropske unije za aviarno influenco je: Central Veterinary Laboratory, New Haw, Weybridge, Surrey KT15 3NB, Združeno kraljestvo. Švica krije vse stroške, ki se ji lahko pripišejo za postopke v izvedbi imenovanega laboratorija. Funkcije in naloge laboratorija so določene v točki 2 Priloge VII k Direktivi 2005/94/ES.

                              2.

                              V skladu s členom 97 Odloka o epizootskih boleznih je Švica izdelala načrt ukrepanja v izrednih razmerah, ki je objavljen na spletni strani Zveznega veterinarskega urada.

                              3.

                              Za izvajanje pregledov na kraju samem je zlasti na podlagi člena 60 Direktive 2005/94/ES in člena 57 Zakona o epizootskih boleznih odgovoren Skupni veterinarski odbor.

                  2.

                  Poglavje VII dodatka 1 k Prilogi 11 h Kmetijskemu sporazumu se nadomesti z naslednjim besedilom:
                  „VII.   Bolezni rib in mehkužcev

                  A.   ZAKONODAJA (2)

                              Evropska unija

                              Švica

                              Direktiva Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (UL L 328, 24.11.2006, str. 14).

                                          1.

                                          Zakon z dne 1. julija 1966 o epizootskih boleznih (LFE; RS 916.40) in zlasti člen 1, člen 1(a) in člena 10 (ukrepi proti epizootskim boleznim, cilji nadzora) in 57 (tehnične izvedbene določbe, mednarodno sodelovanje) Zakona

                                          2.

                                          Odlok z dne 27. junija 1995 o epizootskih boleznih (OFE; RS 916.401) in zlasti člena 3 in 4 (naštete epizootske bolezni), člen 18(a) (registracija enot za gojenje rib), členi 61 (obveznosti zakupnikov ribolovnih pravic in organov, odgovornih za spremljanje ribolova), 62 do 76 (splošni ukrepi za boj proti bolezni) in 275 do 290 (posebni ukrepi v zvezi z boleznimi rib, diagnostični laboratorij)

                        B.   POSEBNA IZVEDBENA PRAVILA IN POSTOPKI

                              1.

                              Ploščate ostrige se trenutno v Švici ne gojijo. V primeru pojava bonamioze ali marteilioze se Zvezni veterinarski urad obvezuje, da bo v skladu s členom 57 Zakona o epizootskih boleznih sprejel potrebne izredne ukrepe v skladu s predpisi Evropske unije.

                              2.

                              Švica za boj proti boleznim rib in mehkužcev uporablja Odlok o epizootskih boleznih, zlasti člen 61 (obveznosti lastnikov in zakupnikov ribolovnih pravic ter organov, odgovornih za spremljanje ribolova), 62 do 76 (splošni ukrepi za boj proti bolezni) in 275 do 290 (posebni ukrepi v zvezi z boleznimi rib, diagnostični laboratorij) ter 291 (epizootske bolezni, ki jih je treba spremljati).

                              3.

                              Referenčni laboratorij Evropske unije za bolezni rakov je Centre for Environment, Fisheries & Aquaculture Science (CEFAS), Weymouth Laboratory, Združeno kraljestvo. Referenčni laboratorij Evropske unije za bolezni rib je National Veterinary Institute, Technical University of Denmark, Hangøvej 2, 8200 Århus, Danska. Referenčni laboratorij Evropske unije za bolezni mehkužcev je Laboratoire IFREMER, BP 133, 17390 La Tremblade, Francija. Švica krije vse stroške, ki se ji lahko pripišejo za postopke v izvedbi imenovanih laboratorijev. Funkcije in naloge teh laboratorijev so določene v delu I Priloge VI k Direktivi 2006/88/ES.

                              4.

                              Za izvajanje pregledov na kraju samem je zlasti na podlagi člena 58 Direktive 2006/88/ES in člena 57 Zakona o epizootskih boleznih odgovoren Skupni veterinarski odbor.

         (1)  Če ni drugače navedeno, se sklicevanje na kateri koli akt razume kot sklicevanje na ta akt, kakor je bil spremenjen pred 1. septembrom 2009.“

         (2)  Če ni drugače navedeno, se sklicevanje na kateri koli akt razume kot sklicevanje na ta akt, kakor je bil spremenjen pred 1. septembrom 2009.“

      PRILOGA II

                  1.

                  Točka d odstavka 7 dela B (Posebna izvedbena pravila in postopki) poglavja I. (Govedo in prašiči) dodatka 2 k Prilogi 11 h Kmetijskemu sporazumu se nadomesti z naslednjim besedilom:

                              „(d)

                              obdobje karantene se konča, ko dva serološka pregleda vseh plemenskih živali in reprezentativnega števila živali za rejo, ki se opravita po odstranitvi okuženih živali v razmaku vsaj 21 dni, pokažeta negativne rezultate.
                              Na podlagi priznanega statusa Švice se smiselno uporabijo določbe Odločbe 2008/185/ES (UL L 59, 4.3.2008, str. 19), kakor je bila nazadnje spremenjena z Odločbo 2009/248/ES (UL L 73, 19.3.2009, str. 22).“

                  2.

                  Točka 11 dela B (Posebna izvedbena pravila in postopki) poglavja I. (Govedo in prašiči) dodatka 2 k Prilogi 11 h Kmetijskemu sporazumu se nadomesti z naslednjim besedilom:

                              „11.

                              Govedo in prašiče, ki se tržijo med državami članicami Evropske unije in Švico, spremljajo zdravstvena spričevala v skladu z vzorci iz Priloge F k Direktivi 64/432/EGS. Pri tem se uporabijo naslednje prilagoditve:

                                          —

                                          Vzorec 1: v oddelku C so spričevala prilagojena, kot sledi:

                                                      —

                                                      pod točko 4 v zvezi z dodatnimi jamstvi se alinee dopolnijo:

                                                                  ‚—

                                                                  bolezen: infekciozni bovini rinotraheitis,

                                                                  —

                                                                  v skladu z Odločbo Komisije 2004/558/ES, katere določbe se smiselno uporabijo;‘.

                                          —

                                          Vzorec 2: v oddelku C so spričevala prilagojena, kot sledi:

                                                      —

                                                      pod točko 4 v zvezi z dodatnimi jamstvi se alinee dopolnijo:

                                                                  ‚—

                                                                  bolezen: Aujeszkega,

                                                                  —

                                                                  v skladu z Odločbo Komisije 2008/185/ES, katere določbe se smiselno uporabijo‘ “.

                  3.

                  Odstavek 4 dela B (Posebna izvedbena pravila in postopki) poglavja IV. (Perutnina in valilna jajca) dodatka 2 k Prilogi 11 h Kmetijskemu sporazumu se nadomesti z naslednjim besedilom:

                              „4.

                              Za pošiljke valilnih jajc v Evropsko unijo se švicarski organi obvezujejo, da bodo spoštovali pravila označevanja, ki so opredeljena v Uredbi Komisije (EGS) št. 617/2008 z dne 27. junija 2008 o podrobnih pravilih za uporabo Uredbe Sveta (ES) št. 1234/2007 glede standardov trženja valilnih jajc in piščancev domače perutnine (UL L 168, 28.6.2008, str. 5).“

                  4.

                  Poglavje V (Živali in proizvodi iz ribogojstva) dodatka 2 k Prilogi 11 h Kmetijskemu sporazumu se nadomesti z naslednjim besedilom:
                  „V.   Živali in proizvodi iz ribogojstva

                  A.   ZAKONODAJA (1)

                              Evropska unija

                              Švica

                              Direktiva Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (UL L 328, 24.11.2006, str. 14).

                                          1.

                                          Odlok z dne 27. junija 1995 o epizootskih boleznih (OFE; RS 916.401) in zlasti člena 3 in 4 (naštete epizootske bolezni), člen 18(a) (registracija enot za gojenje rib), členi 61 (obveznosti zakupnikov ribolovnih pravic in organov, odgovornih za spremljanje ribolova), 62 do 76 (splošni ukrepi za boj proti bolezni) in 275 do 290 (posebni ukrepi v zvezi z boleznimi rib, diagnostični laboratorij)

                                          2.

                                          Odlok z dne 18. aprila 2007 o uvozu, tranzitu in izvozu živali in živalskih proizvodov (OITE; RS 916.443.10).

                                          3.

                                          Odlok z dne 18. aprila 2007 o uvozu in tranzitu živali iz tretjih držav po zračni poti (OITA; RS 916.443.12).

                        B.   POSEBNA IZVEDBENA PRAVILA IN POSTOPKI

                              1.

                              Za namene te priloge se Švica prizna kot država, v kateri uradno potrjeno ni okužb z infekciozno anemijo lososov ter okužb z Marteilia refrigens in Bonamia ostreae.

                              2.

                              Skupni veterinarski odbor odloča o uporabi členov 29, 40, 41, 43, 44, 50 Direktive 2006/88/ES.

                              3.

                              Pogoji za zdravstveno varstvo živali, ki urejajo dajanje na trg okrasnih vodnih živali, živali iz ribogojstva, namenjenih gojenju, vključno na območjih za ponovno nasaditev, za športno-komercialne vode, odprte okrasne objekte in obnovo staleža, ter živali iz ribogojstva in proizvodov živalskega izvora, namenjenih prehrani ljudi, so določeni v členih 4 do 9 Uredbe (ES) št. 1251/2008 Komisije z dne 12. decembra 2008 o izvajanju Direktive Sveta 2006/88/ES glede pogojev in zahtev v zvezi z izdajanjem spričeval za dajanje živali in proizvodov iz ribogojstva na trg in za njihov uvoz v Skupnost ter o določitvi seznama vektorskih vrst (UL L 337, 16.12.2008, str. 41).

                              4.

                              Za izvajanje pregledov na kraju samem je zlasti na podlagi člena 58 Direktive 2006/88/ES in člena 57 Zakona o epizootskih boleznih odgovoren Skupni veterinarski odbor.

         (1)  Če ni drugače navedeno, se sklicevanje na kateri koli akt razume kot sklicevanje na ta akt, kakor je bil spremenjen pred 1. septembrom 2009.“

      PRILOGA III
      Oddelek A poglavja V. dodatka 5 k Prilogi 11 h Kmetijskemu sporazumu se nadomesti z naslednjim besedilom:

         „A.   Identifikacija živali

         A.   ZAKONODAJA (1)

                     Evropska unija

                     Švica

                                 1.

                                 Direktiva Sveta 2008/71/ES z dne 15. julija 2008 o identifikaciji in registraciji prašičev (UL L 213, 8.8.2008, str. 31).

                                 2.

                                 Uredba (ES) št. 1760/2000 Evropskega parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97 (UL L 204, 11.8.2000, str. 1).

                                 1.

                                 Odlok z dne 27. junija 1995 o epizootskih boleznih (OFE; RS 916.401) in zlasti členi 7 do 20 Odloka (registracija in identifikacija).

                                 2.

                                 Odlok z dne 23. novembra 2005 o banki podatkov o prometu z živalmi (RS 916.404).

               B.   POSEBNA IZVEDBENA PRAVILA IN POSTOPKI

                     (a)

                     Za uporabo člena 4(2) Direktive 2008/71/ES je odgovoren Skupni veterinarski odbor.

                     (b)

                     Za izvajanje pregledov na kraju samem je zlasti na podlagi člena 22 Uredbe 1760/2000 ES, člena 57 Zakona o epizootskih boleznih in člena 1 Odloka z dne 14. novembra 2007 o koordinaciji inšpekcij na kmetijskih gospodarstvih (OCI, RS 910.15) odgovoren Skupni veterinarski odbor.

         (1)  Če ni drugače navedeno, se sklicevanje na kateri koli akt razume kot sklicevanje na ta akt, kakor je bil spremenjen pred 1. septembrom 2009.“

      PRILOGA IV

                  1.

                  Odstavek (6) oddelka (Posebne zahteve) poglavja I dodatka 6 k Prilogi 11 h Kmetijskemu sporazumu se nadomesti z naslednjim besedilom:

                              „(6)

                              Pristojni švicarski organi lahko uveljavljajo odstopanje od inšpekcijskega pregleda na trihinele v trupih in mesu domačih prašičev za pitanje in zakol v klavnicah z nizko zmogljivostjo.
                              Ta določba se uporablja do 31. decembra 2014.
                              Na podlagi določb člena 8(3) Odloka DFE z dne 23. novembra 2005 o higieni pri zakolu živali (OHyAb; RS 817 190.1) in člena 9(8) Odloka DFI z dne 23. novembra 2005 o živilih živalskega izvora (RS 817 022 108) so ti trupi in meso domačih prašičev za pitanje in zakol ter mesni pripravki, mesni proizvodi in predelani proizvodi na osnovi mesa, ki se pridobijo iz njih, označeni s posebnim žigom o zdravstveni ustreznosti v skladu z vzorcem iz zadnjega pododstavka Priloge 9 k Odloku DFE z dne 23. novembra 2005 o higieni pri zakolu živali (OHyAb; RS 817 190.1). Trgovanje s temi proizvodi z državami članicami Evropske unije v skladu z določbami člena 9a Odloka DFI z dne 23. novembra 2005 o živilih živalskega izvora (RS 817 022 108) ni dovoljeno.“.

                  2.

                  Odstavek (11) oddelka (Posebne zahteve) poglavja I dodatka 6 k Prilogi 11 h Kmetijskemu sporazumu se nadomesti z naslednjim besedilom:

                              „(11)

                                          1.

                                          Uredba Sveta (EGS) št. 315/93 z dne 8. februarja 1993 o določitvi postopkov Skupnosti za kontaminate v hrani (UL L 37, 13.2.1993, str. 1);

                                          2.

                                          Direktiva Komisije 95/45/ES z dne 26. julija 1995 o določitvi posebnih meril čistosti v zvezi z barvili za uporabo v živilih (UL L 226, 22.9.1995, str. 1);

                                          3.

                                          Uredba (ES) št. 2232/96 Evropskega parlamenta in Sveta z dne 28. oktobra 1996 o določitvi postopka Skupnosti za aromatične snovi, uporabljene ali namenjene za uporabo v ali na živilih (UL L 299, 23.11.1996, str. 1);

                                          4.

                                          Direktiva Sveta 96/22/ES z dne 29. aprila 1996 o prepovedi uporabe v živinoreji določenih snovi, ki imajo hormonalno ali tirostatično delovanje, in beta-agonistov ter o razveljavitvi direktiv 81/602/EGS, 88/146/EGS in 88/299/EGS (UL L 125, 23.5.1996, str. 3);

                                          5.

                                          Direktiva Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (UL L 125, 23.5.1996, str. 10);

                                          6.

                                          Direktiva 1999/2/ES Evropskega parlamenta in Sveta z dne 22. februarja 1999 o približevanju zakonodaje držav članic o živilih in živilskih sestavinah, obsevanih z ionizirajočim sevanjem (UL L 66, 13.3.1999, str. 16);

                                          7.

                                          Direktiva 1999/3/ES Evropskega parlamenta in Sveta z dne 22. februarja 1999 o izdelavi seznama Skupnosti za živila in živilske sestavine, obsevane z ionizirajočim sevanjem (UL L 66, 13.3.1999, str. 24);

                                          8.

                                          Odločba Komisije 1999/217/ES z dne 23. februarja 1999 o registru aromatičnih snovi, ki se uporabljajo v živilih ali na njih, pripravljenem skladno z Uredbo (ES) št. 2232/96 Evropskega parlamenta in Sveta (UL L 84, 27.3.1999, str. 1);

                                          9.

                                          Odločba Komisije 2002/840/ES z dne 23. oktobra 2002 o sprejetju seznama odobrenih objektov za obsevanje živil v tretjih državah (UL L 287, 25.10.2002, str. 40);

                                          10.

                                          Uredba (ES) št. 2065/2003 Evropskega parlamenta in Sveta z dne 10. novembra 2003 o aromah dima, ki se uporabljajo ali so namenjene uporabi v ali na živilih (UL L 309, 26.11.2003, str. 1);

                                          11.

                                          Uredba Komisije (ES) št. 1881/2006 z dne 19. decembra 2006 o določitvi mejnih vrednosti nekaterih onesnaževal v živilih (UL L 364, 20.12.2006, str. 5);

                                          12.

                                          Uredba Komisije (ES) št. 884/2007 z dne 26 julija 2007 o nujnih ukrepih za začasno prekinitev uporabe barvila za živila E 128 rdeče (Red 2G) (UL L 195, 27.7.2007, str. 8);

                                          13.

                                          Uredba (ES) št. 1332/2008 Evropskega parlamenta in Sveta z dne 16. decembra 2008 o encimih za živila in spremembi Direktive Sveta 83/417/EGS, Uredbe Sveta (ES) št. 1493/1999, Direktive 2000/13/ES, Direktive Sveta 2001/112/ES in Uredbe (ES) št. 258/97 (UL L 354, 31.12.2008, str. 7);

                                          14.

                                          Uredba (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (UL L 354, 31.12.2008, str. 16);

                                          15.

                                          Uredba (ES) št. 1334/2008 Evropskega parlamenta in Sveta z dne 16. decembra 2008 o aromah in nekaterih sestavinah živil z aromatičnimi lastnostmi za uporabo v in na živilih ter spremembi Uredbe Sveta (EGS) št. 1601/91, uredb (ES) št. 2232/96 in (ES) št. 110/2008 ter Direktive 2000/13/ES (UL L 354, 31.12.2008, str. 34);

                                          16.

                                          Direktiva 2009/32/ES Evropskega parlamenta in Sveta z dne 23. aprila 2009 o približevanju zakonodaj držav članic na področju ekstrakcijskih topil, ki se uporabljajo pri proizvodnji živil in njihovih sestavin (UL L 141, 6.6.2009, str. 3);

                                          17.

                                          Direktiva Komisije 2008/60/ES z dne 17. junija 2008 o določitvi posebnih meril čistosti sladil za uporabo v živilih (UL L 158, 18.6.2008, str. 17);

                                          18.

                                          Direktiva Komisije 2008/84/ES z dne 27. avgusta 2008 o posebnih merilih čistosti aditivov za živila razen barvil in sladil (UL L 253, 20.9.2008, str. 1);

                                          19.

                                          Uredba (ES) št. 470/2009 Evropskega parlamenta in Sveta z dne 6. maja 2009 o določitvi postopkov Skupnosti za določitev mejnih vrednosti ostankov farmakološko aktivnih snovi v živilih živalskega izvora in razveljavitvi Uredbe Sveta (EGS) št. 2377/90 in spremembi Direktive 2001/82/ES Evropskega parlamenta in Sveta ter Uredbe (ES) št. 726/2004 Evropskega parlamenta in Sveta (UL L 152, 16.6.2009).“

      PRILOGA V
      Poglavje V dodatka 10 k Prilogi 11 h Kmetijskemu sporazumu se spremeni kot sledi:

                  1.

                  odstavki 3, 6, 7, 8, 9 in 14 dela 1.A se črtajo;

                  2.

                  delu 1.A se dodajo naslednji odstavki:

                              „31.

                              Direktiva Komisije 2008/60/ES z dne 17. junija 2008 o določitvi posebnih meril čistosti sladil za uporabo v živilih (UL L 158, 18.6.2008, str. 17).

                              32.

                              Uredba (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (UL L 354, 31.12.2008, str. 16).

                              33.

                              Direktiva Komisije 2008/84/ES z dne 27. avgusta 2008 o posebnih merilih čistosti aditivov za živila razen barvil in sladil (UL L 253, 20.9.2008, str. 1).“.

      PRILOGA VI
      Dodatek 11 k Prilogi 11 h Kmetijskemu sporazumu se nadomesti z naslednjim besedilom:

            „Dodatek 11

               V. Kontaktne točke

                        1.

                        Za Evropsko unijo:

                                    Direktor

                                    Zdravje in dobro počutje živali

                                    Generalni direktorat za zdravje in varstvo potrošnikov

                                    Evropska komisija, B-1049 Bruselj

                        2.

                        Za Švico:

                                    Direktor

                                    Office vétérinaire fédéral (Zvezni veterinarski urad)

                                    CH-3003 Bern

                           Drugi pomembni kontakti:

                                    Vodja oddelka

                                    Office fédéral de la santé publique (Zvezni urad za javno zdravje)

                                    Oddelek za varnost hrane

                                    CH-3003 Bern“.


title: Sklep Sveta z dne 13. januarja 2004 o podpisu in začasni uporabi Sporazuma v obliki izmenjave pisem med Evropsko skupnostjo in Nekdanjo jugoslovansko republiko Makedonijo glede sistema točk za tranzitiranje, veljavnega za težka tovorna vozila, ki potujejo skozi Avstrijo

text:
Pomembno pravno obvestilo

|

32004D0184

Uradni list L 057 , 25/02/2004 str. 0022 - 0022

		Sklep Svetaz dne 13. januarja 2004o podpisu in začasni uporabi Sporazuma v obliki izmenjave pisem med Evropsko skupnostjo in Nekdanjo jugoslovansko republiko Makedonijo glede sistema točk za tranzitiranje, veljavnega za težka tovorna vozila, ki potujejo skozi Avstrijo(2004/184/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti in zlasti člena 71(1) v povezavi s prvim stavkom prvega pododstavka člena 300(2) Pogodbe,ob upoštevanju predloga Komisije,ob upoštevanju naslednjega:(1) Komisija se je dogovorila o Sporazumu v obliki izmenjave pisem med Evropsko skupnostjo in Nekdanjo jugoslovansko republiko Makedonijo glede sistema točk za tranzitiranje, veljavnega za težka tovorna vozila, ki potujejo skozi Avstrijo.(2) Sporazum je treba podpisati s pridržkom njegove kasnejše sklenitve.(3) Treba je urediti vse potrebno za začasno uporabo Sporazuma od 1. januarja 2004 –SKLENIL:Člen 1Predsednik Sveta je pooblaščen, da imenuje osebo(-e), ki so upravičene v imenu Evropske skupnosti podpisati Sporazum v obliki izmenjave pisem med Evropsko skupnostjo in Nekdanjo jugoslovansko republiko Makedonijo glede sistema točk za tranzitiranje, veljavnega za težka tovorna vozila, ki potujejo skozi Avstrijo, s pridržkom njegove poznejše sklenitve.Besedilo Sporazuma je priloženo temu sklepu.Člen 2Sporazum iz člena 1 se uporablja na začasni podlagi od 1. januarja 2004.Člen 3Ta sklep se objavi v Uradnem listu Evropske unije.V Bruslju, 13. januarja 2004Za SvetPredsednikB. Cowen--------------------------------------------------


title: 2014/668/EU: Sklep Sveta z dne 23. junija 2014 o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njim povezanih prilog in protokolov

text:
               20.9.2014

               SL

               Uradni list Evropske unije

               L 278/1

         SKLEP SVETA
   z dne 23. junija 2014
   o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njim povezanih prilog in protokolov

      (2014/668/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 217 v povezavi s členom 218(5) in drugim pododstavkom člena 218(8) Pogodbe ter člena 218(7) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 22. januarja 2007 pooblastil Komisijo, da začne pogajanja z Ukrajino za sklenitev novega sporazuma med Unijo in Ukrajino, ki bo nadomestil Sporazum o partnerstvu in sodelovanju (1).

               (2)

               Ob upoštevanju tesnih zgodovinskih vezi in čedalje močnejših povezav med pogodbenicama ter ob upoštevanju njune želje, da odnose okrepita in razširita na ambiciozen in inovativen način, so bila pogajanja o Sporazumu o pridružitvi med Evropsko unijo in njenimi državami članicami na eni strani ter Ukrajino na drugi strani (v nadaljnjem besedilu: Sporazum) uspešno zaključena s parafiranjem Sporazuma leta 2012.

               (3)

               Treba bi bilo podpisati Sporazum v imenu Unije in odobriti sklepno listino priloženo k temu sklepu. Sporazum bi bilo treba v skladu z njegovim členom 486 delno začasno uporabljati, do zaključka postopkov, potrebnih za njegovo sklenitev.

               (4)

               Začasna uporaba delov Sporazuma ne posega v delitev pristojnosti med Unijo in njenimi državami članicami v skladu s Pogodbama.

               (5)

               Ta sklep se ne nanaša na določbe člena 17 Sporazuma, ki vsebujejo posebno obveznost v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice, in katerega določbe spadajo v področje uporabe naslova V tretjega dela Pogodbe o delovanju Evropske unije (PDEU). Namen in vsebina teh določb je različna in neodvisna od namena in vsebine drugih določb Sporazuma o pridružiti med pogodbenicama. Hkrati s tem sklepom bo sprejet ločen sklep v zvezi s členom 17.

               (6)

               V skladu s členom 218(7) PDEU je primerno, da Svet pooblasti Komisijo, da odobri spremembe Sporazuma, ki jih sprejme Pridružitveni odbor v svoji trgovinski sestavi v skladu s členom 465(4) Sporazuma, kot jih je predlagal pododbor za geografske označbe v skladu s členom 211 Sporazuma.

               (7)

               Primerno je določiti ustrezne postopke za zaščito geografskih označb, ki so zaščitene v skladu s Sporazumom.

               (8)

               Sporazum se ne bi smel razlagati tako, kot da podeljuje pravice ali nalaga obveznosti, na katere se je mogoče neposredno sklicevati pred sodišči Unije ali držav članic.

               (9)

               Po podpisu preambule, člena 1 ter naslovov I, II in VII Sporazuma na vrhu med Unijo in njenimi državami članicami na eni strani ter Ukrajino na drugi strani, ki je potekal v Bruslju 21. marca 2014, bi bilo treba podpisati preostale dele Sporazuma –

         SPREJEL NASLEDNJI SKLEP:
   Člen 1
   Podpis Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum), kar zadeva naslove III (razen člena 17), IV, V in VI Sporazuma ter z njim povezanih prilog in protokolov, se odobri v imenu Unije s pridržkom sklenitve navedenega sporazuma in v skladu s Sklepno listino (2).
   Člen 2
   1.   Izjava, priložena temu sklepu, se odobri v imenu Unije.
   2.   Sklepna listina, priložena temu sklepu, se odobri v imenu Unije.
   Člen 3
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma in Sklepne listine v imenu Unije.
   Člen 4
   Do začetka veljavnosti Sporazuma se bodo v skladu s členom 486 Sporazuma in na podlagi uradnih obvestil iz navedenega člena med Unijo in Ukrajino (3) začasno uporabljali naslednji deli Sporazuma, vendar le kolikor obsegajo zadeve, ki spadajo v pristojnost Unije:

               —

               naslov III: člena 14 in 19,

               —

               naslov IV (razen člena 158, kolikor zadeva izvrševanje kazenskopravnih ukrepov na področju pravic intelektualne lastnine, ter členov 285 in 286, kolikor se ta člena uporabljata za upravne postopke ter presojo in pritožbo na ravni držav članic),
               Začasna uporaba člena 279 ne vpliva na suverene pravice držav članic glede njihovih ogljikovodikovih virov v skladu z mednarodnim pravom, vključno z njihovimi pravicami in obveznostmi, ki jih imajo kot pogodbenice Konvencije Združenih narodov o pomorskem mednarodnem pravu iz leta 1982,
               Začasna uporaba člena 280(3) s strani Unije ne vpliva na obstoječo delitev pristojnosti med Unijo in njenimi državami članicami v zvezi s podeljevanjem dovoljenj za iskanje, raziskovanje in pridobivanje ogljikovodikov,

               —

               naslov V: poglavje 1 (razen člena 338(k), in členov 339 in 342), poglavje 6 (razen člena 361, člena 362(1)(c), člena 364 ter točk (a) in (c) člena 365), poglavje 7 (razen člena 368(3) ter točk (a) in (d) člena 369 (4)), poglavja 12 in 17 (razen člena 404(h)), poglavje 18 (razen člena 410(b) in člena 411), poglavja 20, 26 in 28 ter člena 353 in 428,

               —

               naslov VI,

               —

               naslov VII (razen člena 479(1)), kolikor so določbe navedenega poglavja omejene na zagotovitev začasne uporabe Sporazuma v skladu s tem členom,

               —

               priloge I do XXVI, Priloga XXVII (razen jedrskih vprašanj), priloge XXVIII do XXXVI (razen točke 3 Priloge XXXII),

               —

               priloge XXXVIII do XLI, prilogi XLIII in XLIV ter protokoli I do III.

         Člen 5
   Za namene člena 211 Sporazuma spremembe Sporazuma na podlagi odločitev pododbora za geografske označbe odobri Komisija v imenu Unije. Kadar zainteresirane strani po nasprotovanju v zvezi z geografskimi označbami ne morejo doseči soglasja, Komisija sprejme stališče po postopku iz člena 57(2) Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (5).
   Člen 6
   1.   Ime, zaščiteno na podlagi pododdelka 3 „Geografske označbe“ oddelka 2 poglavja 9 naslova IV Sporazuma, lahko uporablja vsak gospodarski subjekt, ki trži kmetijske proizvode, živila, vina, aromatizirana vina ali žgane pijače, ki so skladni z ustrezno specifikacijo.
   2.   V skladu s členom 207 Sporazuma države članice in institucije Unije izvršujejo zaščito, določeno v členih od 204 do 206 naslova IV Sporazuma, vključno na zahtevo zainteresirane strani.
   Člen 7
   Sporazum se ne razlaga tako, kot da podeljuje pravice ali nalaga obveznosti, na katere se je mogoče neposredno sklicevati pred sodišči Unije ali držav članic.
   Člen 8
   Ta sklep začne veljati na dan sprejetja.

      V Luxembourgu, 23. junija 2014

            Za Svet

            Predsednica

         C. ASHTON

      (1)  Sporazum o partnerstvu in sodelovanju o vzpostavitvi partnerstva med Evropskimi skupnostmi in njihovimi državami članicami in Ukrajino (UL L 49, 19.2.1998, str. 3).

      (2)  Besedilo Sporazuma je bilo objavljeno skupaj s Sklepom Sveta št. 2014/295/EU z dne 17. marca 2014 o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani v imenu Evropske unije in o njegovi začasni uporabi, glede preambule, člena 1 ter naslovov I, II in VII Sporazuma (UL L 161, 29.5.2014, str. 1).

      (3)  Generalni sekretariat Sveta bo v Uradnem listu Evropske unije objavil datum, od katerega se Sporazum začasno uporablja.

      (4)  Sklic v točki (c) člena 369 na „razvoj strategij financiranja, katerih glavni poudarek je na vzdrževanju, omejitvah zmogljivosti in manjkajoči povezovalni infrastrukturi“ ne vzpostavlja nobenih obveznosti financiranja za države članice.

      (5)  UL L 343, 14.12.2012, str. 1.